แรงขายหุ้นบิ๊กแคปกด SET ปิดลบ 4 จุด โบรกฯคาดสัปดาห์หน้าวอลุ่มบาง
SET ปิดลบ 4 จุด เผชิญแรงขายหุ้นบิ๊กแคป โบรกฯคาดสัปดาห์หน้าวอลุ่มบาง เป็นสัปดาห์สุดท้ายของปี โดยให้ติดตามการปรับหุ้นเข้า/ออกในกลุ่ม SET50 และ SET100 ซึ่งจะมีผลในวันที่ 30 ธ.ค.นี้
24 ธ.ค. 2564

โดยนักวิเคราะห์ กล่าวว่า ตลาดหุ้นไทยวันนี้แกว่งแคบ คล้ายตลาดหุ้นในภูมิภาคเอเชียที่เคลื่อนไหวในกรอบแคบหลังเข้าสู่ช่วงเทศกาลคริสต์มาส ซึ่งตลาดในยุโรปก็ปิดทำการวันนี้ และตลาดฯก็ไม่มีปัจจัยใหม่เข้ามา
ทั้งนี้นักลงทุนจึงเลือกเล่นหุ้นตามปัจจัยเฉพาะตัว  โดยตลาดบ้านเราได้รับแรงกดดันจากหุ้น MAKRO หลังจากหุ้น PO เข้าเทรดวันแรก ซึ่งหุ้นในกลุ่มค้าปลีกวันนี้ต่างก็ปรับตัวลงกันด้วย โดยตลาดฯยังเผชิญแรงขายหุ้นขนาดใหญ่อยู่ ขณะที่หุ้นขนาดกลาง และเล็ก จะปรับตัวได้ดีกว่าตลาดฯ
สำหรับแนวโน้มการลงทุนในสัปดาห์หน้า นักวิเคราะห์ กล่าวว่า ตลาดคงจะเงียบเหงาหลังจากที่เป็นสัปดาห์สุดท้ายของปี แต่ก็อาจได้แรงหนุนจากกองทุน SSF, RMF บ้างแต่ไม่สามารถดันดัชนีฯได้ โดยให้ติดตามการปรับหุ้นเข้า/ออกในกลุ่ม SET50 และ SET100 ซึ่งจะมีผลในวันที่ 30 ธ.ค.นี้ และติดตามสถานการณ์การแพร่ระบาดไวรัสโควิด-19 สายพันธุ์โอมิครอนต่อไป
พร้อมให้แนวรับ 1,630 จุด ส่วนแนวต้าน 1,645 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
GPSC มูลค่าการซื้อขาย 5,102.15 ล้านบาท ปิดที่ 86.25 บาท เพิ่มขึ้น 3.25 บาท
MAKRO มูลค่าการซื้อขาย 3,379.50 ล้านบาท ปิดที่ 42.50 บาท ลดลง 2.25 บาท
EA มูลค่าการซื้อขาย 1,537.88 ล้านบาท ปิดที่ 93.50 บาท ลดลง 0.25 บาท
TRUE มูลค่าการซื้อขาย 1,332.30 ล้านบาท ปิดที่ 4.66 บาท ลดลง 0.10 บาท
NV มูลค่าการซื้อขาย 1,265.14 ล้านบาท ปิดที่ 6.00 บาท ลดลง 0.90 บาท